APCO แย้มพันธมิตร “จีน” เล็งร่วมทุน ตั้งเป้าปั๊มยอดขายทะลุ 3 ตัน/เดือน
APCO แย้มพันธมิตร “จีน” เล็งซื้อหุ้นบริษัทในช่วง 3-6 เดือนนี้ หากยอดขายผลิตภัณฑ์ทะลุ 1 ตัน ขณะที่ผลงานไตรมาส 3 คาดจะเติบโตรับยอดขายสินค้าชะลอวัย – สุขภาพพุ่ง
14 มิ.ย. 2564

นายพิเชษฐ์ วิริยะจิตรา ประธานเจ้าหน้าที่บริหาร บริษัท เอเชียน ไฟย์โตซูติคอลส์ จำกัด (มหาชน) หรือ APCO เปิดเผยว่า พันธมิตรจากประเทศจีนเตรียมจะเข้ามาเจรจาเพื่อเข้าซื้อหุ้นของ APCO ภายในระยะเวลา 3-6 เดือน ภายใต้เงื่อนไขหากยอดขายผลิตภัณฑ์ของบริษัทที่ส่งไปจำหน่ายในประเทศจีนเพิ่มขึ้นทะลุ 1 ตัน/เดือน
ทั้งนี้ APCO มีความร่วมมือกับพันธมิตรในประเทศจีนในโครงการทดสอบการใช้ผลิตภัณฑ์ภูมิคุ้มกันบำบัดรักษามะเร็งประเทศจีนได้ผลดีมาก จึงจะเริ่มจำหน่ายผลิตภัณฑ์นี้ในเดือน ก.ค.2564 คาดว่าในระยะเวลา 3-6 เดือนต่อจากนั้นปริมาณยอดขายจะเพิ่มขึ้นทะลุ 1 ตันต่อเดือน และอนาคตจะเพิ่มขึ้นเป็น 3 ตันต่อเดือน
“เดิมพันธมิตรจากประเทศจีนเคยมีการพูดคุยไว้ว่าหากสามารถสั่งซื้อสินค้าจากเราได้ถึง 3 ตันต่อเดือนจะมาเจรจาซื้อหุ้น APPCO แต่หลังจากที่ได้ทดลองสินค้าของเราแล้วได้ประสิทธิภาพที่ดีทำให้เขามีความสนใจมากขึ้น และได้ส่งสัญญาณมาว่าจะเข้ามาเจรจาเมื่อยอดสั่งถึง 1 ตันต่อเดือน เราก็คาดว่าจะได้รับการตอบรับที่ดีจากประสิทธิภาพที่มี คาดว่าใน 3-6 เดือน ยอดคำสั่งซื้อจะทะลุ 1 ตันต่อเดือนได้” นายพิเชษฐ์ กล่าว
สำหรับแผนการดำเนินงานในไตรมาส 3/2564 บริษัทวางแผนการตลาดผลิตภัณฑ์เพื่อการย้อนวัยและชะลอวัย ที่ได้พัฒนาเพิ่มประสิทธิภาพมากขึ้นสำหรับหนุ่มสาวที่ต้องการย้อนวัย,ชะลอวัยและสำหรับผู้สูงอายุที่ต้องการให้มีอายุยืนด้วยสุขภาพที่ดี ทั้งนี้คาดว่าจะเป็นผลิตภัณฑ์ที่มียอดจำหน่ายที่สูงมาก
นอกจากนี้ APCO จะทำการทดสอบยืนยันประสิทธิภาพผลิตภัณฑ์สำหรับผู้ป่วยไวรัสตับอักเสบบีและวางจำหน่ายสำหรับผู้ป่วยในประเทศไทย 2.2 ถึง 3 ล้านคน ก่อนขยายออกไปจำหน่ายยังประเทศจีนซึ่งมีกลุ่มเป้าหมายกว่าล้านคน ส่วนประสิทธิภาพผลิตภัณฑ์ภูมิคุ้มกันบำบัดของ APCO ช่วยให้เชื้อ HIV ที่อยู่ในร่างกายผู้ป่วยอ่อนลงอย่างต่อเนื่องทำให้ยอดจำหน่ายผลิตภัณฑ์นี้เพิ่มขึ้น 5-10% ต่อเนื่องทุกเดือน